คำสั่งนายกรัฐมนตรี ที่ 195/2551 เรื่อง แต่งตั้งพนักงานเจ้าหน้าที่ผู้รับผิดชอบในการแก้ไขสถานการณ์ฉุกเฉิน

คำสั่งนายกรัฐมนตรี
คำสั่งนายกรัฐมนตรี
ที่ ๑๙๕/๒๕๕๑
เรื่อง
แต่งตั้งพนักงานเจ้าหน้าที่ผู้รับผิดชอบในการแก้ไขสถานการณ์ฉุกเฉิน[๑]
 

ตามที่ได้มีประกาศสถานการณ์ฉุกเฉินในเขตท้องที่กรุงเทพมหานคร
แล้ว นั้น

อาศัยอำนาจตามมาตรา
๗ วรรคสาม และมาตรา ๑๕ แห่งพระราชกำหนดการบริหารราชการในสถานการณ์ฉุกเฉิน พ.ศ.
๒๕๔๘
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๓๘ มาตรา ๔๑
มาตรา ๔๓ มาตรา ๔๕ และมาตรา ๖๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
นายกรัฐมนตรีจึงมีคำสั่ง ดังต่อไปนี้

๑.
ให้ข้าราชการทหาร ตำรวจ และพลเรือน
ซึ่งเป็นผู้ปฏิบัติงาน เฉพาะในเขตพื้นที่ที่ประกาศสถานการณ์ฉุกเฉิน
เป็นพนักงานเจ้าหน้าที่ตามพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘
มีหน้าที่ปฏิบัติงานตามพระราชกำหนดดังกล่าว
และกฎหมายที่นายกรัฐมนตรีเป็นผู้รักษาการ
ทั้งนี้ เท่าที่มีความจำเป็นในการปฏิบัติงานให้สถานการณ์ฉุกเฉินยุติลง

๒.
ให้พนักงานเจ้าหน้าที่ซึ่งหัวหน้าผู้รับผิดชอบในการแก้ไขสถานการณ์ฉุกเฉินแต่งตั้งเป็นเจ้าพนักงานตามประมวลกฎหมายอาญาและมีอำนาจหน้าที่เช่นเดียวกับพนักงานฝ่ายปกครองหรือตำรวจตามประมวลกฎหมายวิธีพิจารณาความอาญา
เว้นแต่การใช้อำนาจสอบสวนต้องเป็นพนักงานเจ้าหน้าที่
ซึ่งเป็นข้าราชการฝ่ายพลเรือนซึ่งดำรงตำแหน่งตั้งแต่ระดับ ๓
เจ้าหน้าที่ฝ่ายทหารซึ่งมียศตั้งแต่ร้อยตรี เรือตรี และเรืออากาศตรี
หรือเจ้าหน้าที่ฝ่ายตำรวจซึ่งมียศตั้งแต่ร้อยตำรวจตรีขึ้นไป

ทั้งนี้
ตั้งแต่บัดนี้เป็นต้นไป


สั่ง ณ วันที่ ๒
กันยายน พ.ศ. ๒๕๕๑
สมัคร สุนทรเวช
นายกรัฐมนตรี



































ปริยานุช/จัดทำ
๔ กันยายน ๒๕๕๑

ศิรวัชร์/ปรับปรุง
๒๑ พฤศจิกายน ๒๕๕๙


[๑] ราชกิจจานุเบกษา
เล่ม ๑๒๕/ตอนพิเศษ ๑๔๔ ง/หน้า ๓/๒ กันยายน ๒๕๕๑